I fællesskab overfaldt de en mand, hvorefter de tildelte ham adskillige knivstik for så til slut at påkøre ham med en indkøbsvogn med stor kraft.

To mænd skal tirsdag for retten i Aalborg, hvor de ifølge anklageskriftet er tiltalt for vold af særlig farlig karakter. Det drejer sig om en episode, der udspillede sig i Aalborg Øst 15. april i år, hvor to mænd i fællesskab overfaldt en mand på en parkeringsplads. De tildelte manden flere stik med en kniv eller lignende spidst redskab i ryggen, ballen og i begge overarme, hvorefter de med stor kraft påkørte ham med en indkøbsvogn. Derudover slog de ham i hovedet og på kroppen med en totenschlæger eller lignende slagvåben. Offeret pådrog sig flere læsioner, som krævede syning. Blandt andet på halsen, i hovedbunden og flere steder på ryggen og på armene.